钦定古今图书集成/方舆汇编/职方典/第1094卷 > 《云岩书院记》况达
## 钦定古今图书集成/方舆汇编/职方典/第1094卷 > 《云岩书院记》况达

天历二年秋八月，云岩书院成。邑士邓观我氏过予
曰：“果斋李氏父子祖孙俱登考亭之门，公晦游从最
久，故所传独探其奥。俛仰百馀年，拓荒起废，以嘉惠
吾杭之民，昉自今日。”可无言乎？予惟《书》者，所以载道
也，坟典以前何书之读？圣贤之授受，何所本乎？唐虞
三代之制作，何其盛哉？亦曰心与道一而已。先圣人
身任道统之寄，不得行之当时，于是传诸简册。非他，
唐虞三代制作之本，是所谓道也。由之则治，违之则
乱，修之为君子，悖之为小人。后之立纲陈纪，必考证
于此而取则焉。世降俗薄，家异学，人异论，奔迸跌荡
而莫之禁。朱夫子生乎千载之下，惧斯道之愈晦，而
异学之莠吾民也，悉取简册所传，与“曾子、子思、孟轲
氏之书，神交理融，研究精极，以开悟后学。其示之以
成始成终之要，譬舟车之有指南焉，循而进者无不
至，况得其传如李氏者乎？”光泽之云岩，去县三里许，
公晦氏方子未第时读书所也。崇冈在望，人迹罕至。
既魁天下士，调温陵察推，入为太学录，论事不苟阿，
奉祠而归。起判辰州军州事而卒。子祐乏嗣，以他子
继之，弗类，由是书院毁焉。其徒太常卿叶采守邵武
日，买田筑祠，祀文公于郡泮，复录恒壤四百三十有
奇，奉尝于邑里，皆以“公晦侑食，示不忘也。岁用滋久，
朵颐祭田者，并祠而迁，迁而废，及今兔葵燕麦矣。”予
制邑之明年，校宫告成，理祠由始。复因阅族孙骏所
藏《家乘》，深悲其学之湮郁，而不施且靳于其后者。天
乎？旷世相感，吾亦不知其何心也。